Na temelju članka 8. stavka 1. Pravilnika o financiranju udruga iz proračuna Grada Zagreba (Službeni glasnik Grada Zagreba 12/15, 24/15 i 2/16) gradonačelnik Grada Zagreba objavljuje

|  |
| --- |
| **JAVNI POZIV**  **ZA PODNOŠENJE PRIJAVA ZA DODJELU JEDNOKRATNIH FINANCIJSKIH POTPORA UDRUGAMA ZA 2016.** |

|  |
| --- |
| 1. **PREDMET I TRAJANJE JAVNOG POZIVA** |

Predmet Javnog poziva je dodjela jednokratne financijske potpore za 2016. za:

- programe javnih potreba koje provode udruge i koji su u pojedinim područjima propisani posebnim zakonima, a za koje nije objavljen javni natječaj;

- donacije i sponzorstva;

- obilježavanje značajnih datuma i važnih obljetnica, organiziranje susreta, natjecanja, priredbi, drugih manifestacija i slično,

- jačanje kapaciteta udruge (inicijalna pomoć udrugama za razvoj aktivnosti u lokalnoj zajednici, osnaživanje udruga koje pružaju usluge korisnicima u lokalnoj zajednici, manje potpore za nabavu opreme i slično);

- edukacije (edukacije o aktivnostima koje udruga pruža, edukacije za zaposlenike i stručnjake udruge, edukacije za zajednicu),

- podršku institucionalnom i organizacijskom razvoju udruga s područja Grada.

Javni poziv je otvoren do iskorištenja sredstava za 2016.

|  |
| --- |
| 1. **TKO SE MOŽE PRIJAVITI NA JAVNI POZIV** |

Na Javni poziv mogu se prijaviti udruge i druge organizacije civilnog društva, kada su one, u skladu s uvjetima javnog poziva prihvatljivi prijavitelji.

Javni poziv ne odnosi se na:

- financiranje programa i projekata ustanova, udruga i zaklada čiji je osnivač ili suosnivač Grad Zagreb, druga jedinica lokalne i područne (regionalne) samouprave ili Republika Hrvatska,

- financiranje proizvodnje i objave programskih sadržaja u elektroničkim publikacijama koje provode udruge i druge organizacija civilnog društva koje su upisane u Upisnik pružatelja elektroničkih publikacija koje vodi Vijeće za elektroničke medije,

- financiranje programa i projekata javnih potreba koje provode udruge i koji su u pojedinim područjima propisani posebnim zakonima,

- na programe i projekte u kojima Grad Zagreb sudjeluje kao partner ili suorganizator,

- dodjelu nefinancijske podrške u pravima, pokretninama i nekretninama namijenjene udrugama,

- sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora,

- odobravanje financijske potpore udrugama iz razdjela Stručne službe Gradske skupštine Grada Zagreba.

|  |
| --- |
| 1. **UVJETI KOJE MORA ISPUNJAVATI PODNOSITELJ PRIJAVE** |

Podnositelj prijave mora zadovoljavati sljedeće uvjete:

* da su upisani u Registar udruga, odnosno drugi odgovarajući registar;
* da su upisani u Registar neprofitnih organizacija;
* da su osoba/e ovlaštene za zastupanje udruge u mandatu;
* moraju uredno plaćati doprinose i poreze te druga davanja prema državnom proračunu i proračunu Grada Zagreba;
* moraju uredno ispunjavati obveze iz svih prethodno sklopljenih ugovora o financiranju iz proračuna Grada Zagreba;
* da se protiv udruge odnosno osobe ovlaštene za zastupanje udruge i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe;
* da u tekućoj godini nisu korisnici jednokratne financijske potpore za istu svrhu.

 Dokaze iz alineje 1. do 3. pribavlja gradsko upravno tijelo koje obavlja stručne poslove za Povjerenstvo za dodjelu jednokratnih financijskih potpora, iz elektroničkih baza podataka.

|  |
| --- |
| 1. **PRIJAVA I DOKUMENTACIJA KOJU PRIJAVITELJ MORA PRILOŽITI UZ PRIJAVU** |

Prijava na Javni poziv podnosi se na obrascima C1, C2 i C3 koji su sastavni dio ovoga poziva.

Uz prijavu mora biti priložena sljedeća dokumentacija:

1. ispunjeni, potpisani i ovjereni obrasci C1, C2 i C3;
2. potvrda nadležne Porezne uprave o nepostojanju duga prema državnom proračunu u izvorniku ili preslici, ne starija od 30 dana od dana objave Javnog poziva;
3. potvrda trgovačkog društva Gradsko stambeno - komunalno gospodarstvo d.o.o. o nepostojanju duga s osnove komunalne naknade, zakupa i najma ne starija od 30 dana od dana objave javnog poziva, u izvorniku ili preslici;
4. uvjerenje o nekažnjavanju osobe ovlaštene za zastupanje, u izvorniku ili preslici, s tim da uvjerenje ne smije biti starije od šest mjeseci od dana objave Javnog poziva;
5. samo kada se traži financiranje programa ili projekta ili aktivnosti - uvjerenje o nekažnjavanju voditelja programa ili aktivnosti, u izvorniku ili preslici, s tim da uvjerenje ne smije biti starije od šest mjeseci od dana objave Javnog poziva;
6. potvrda nadležnog gradskog upravnog tijela o potrošnji proračunskih sredstava u prethodnoj proračunskoj godini, u izvorniku ili preslici.

|  |
| --- |
| 1. **5. NAČIN PRIJAVE** |

Prijavu na Javni poziv treba dostaviti na adresu:

GRAD ZAGREB

URED GRADONAČELNIKA

- za Povjerenstvo za dodjelu jednokratnih financijskih potpora

10 000 Zagreb

Park Stara Trešnjevka 1

Prijave na Javni poziv treba dostaviti preporučeno poštom na navedenu adresu ili u pisarnicu gradske uprave na adresi Park Stara Trešnjevka 2.

Obrasci za prijavu na Javni poziv dostupni su na internetskoj stranici Grada Zagreba [www.zagreb.hr](http://www.zagreb.hr) .

|  |
| --- |
| 1. **NEODOBRAVANJE JEDNOKRATNE FINANCIJSKE POTPORE** |

Podnositelji prijava koje su nepotpune, ne ispunjavaju uvjete, nisu podnesene na propisani način i nisu sukladne Uputama za prijavitelje na Javni poziv bit će pisano obaviješteni o neodobravanju jednokratne financijske potpore.

Iz proračuna Grada Zagreba neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

|  |
| --- |
| **OBJAVA REZULTATA JAVNOG POZIVA** |

Zaključak o dodjeli jednokratne financijske potpore na temelju Javnog poziva objavljuje se na internetskoj stranici Grada Zagreba u roku od osam dana od dana donošenja.

Podnositelju prijave kojem je odobrena jednokratna financijska potpora bit će dostavljen zaključak gradonačelnika.

|  |
| --- |
| 1. **UGOVOR O FINANCIRANJU I MODEL PLAĆANJA** |

Sa prijaviteljem kojem je odobrena jednokratna financijska potpora Grad Zagreb će potpisati ugovor o financiranju najkasnije 30 dana od dana donošenja odluke o odobravanju jednokratne financijske potpore.

Jednokratna financijska potpora će biti doznačena u roku i na način određen ugovorom o financiranju.

Ovaj poziv je objavljen 15.02.2016. na internetskoj stranici Grada Zagreba [www.zagreb.hr](http://www.zagreb.hr) i na oglasnim pločama gradske uprave.

Dokumentacija Javnog poziva sa Uputom za prijavitelje dostupna je na internetskoj stranici Grada Zagreba [www.zagreb.hr](http://www.zagreb.hr) .